Jelaskan Kebakaran dari Kampung Titingan dalam bahasa melayu

Telah banyak kebakaran yang telah berlaku di Kampung Titingan dan dua daripadanya ialah kebakaran besar. Pada 4 September 1989, 1,060 buah rumah musnah dan 5,766 orang penduduk hilang tempat tinggal dalam sebuah kebakaran yang terbesar pernah dicatatkan dalam sejarah Sabah. Sedekad selepas itu, sebuah lagi kebakaran besar telah berlaku pada tahun 1999 telah mendapat liputan daripada saluran-saluran televisyen di Malaysia. Dalam kebakaran tersebut, sebanyak 1,000 orang penduduk hilang tempat tinggal. Pada bulan 31 Januari 2011, sebuah kebakaran berlaku di Blok 6 kampung ini yang melibatkan 50 buah rumah dan 300 orang penduduk. Kawasan kebakaran terbabit telah menjadi kawasan larangan untuk mendirikan rumah. Namun pada penggal kedua 2011, penduduk mendapat kebenaran mendirikan semula rumah dengan pembiayaan sendiri di atas kawasan bekas kebakaran dalam susunan yang lebih teratur. Pada 8 Mac tahun yang sama, sebuah lagi kebakaran berlaku di Blok 9 yang melibatkan lebih 500 penduduk serta kira-kira 50 buah rumah telah musnah. Tiada kemalangan jiwa di dalam kebakaran tersebut.

Pada 15 Januari 2012, sebuah kebakaran maut telah berlaku di kampung ini yang mengakibatkan kematian dua beradik, masing-masing berusia 19 dan 6 tahun. Kebakaran yang memusnahkan tujuh buah rumah ini menyebabkan 74 orang daripada 23 keluarga tinggal sehelai sepinggang.

Pada 13 April 2016, lebih kurang 3,000 penduduk kehilangan tempat tinggal apabila 300 buah rumah terbakar di kawasan kampung ini dan jugak beberapa bahagian di kawasan Kampung Habib Abdul Rahman.

Pada 05 September 2017, kira-kira 300 penduduk tinggal sehelai sepinggang selepas 60 rumah di blok 6, 7 dan 8 di kampung ini terbakar. Punca kebakaran adalah disebabkan salah seorang penduduk membakar rumah sewanya apabila beliau berang kerana telah dihalau dari rumah tersebut. Seorang warga emas berumur lingkungan 80-an dikatakan pengsan lalu meninggal dunia di hospital.

Pada 07 Disember 2019, seramai 70 orang penduduk kampung ini kehilangan tempat tinggal apabila 20 buah rumah hangus terbakar dijilat api. Walaubagaimanapun, tiada kemalangan jiwa dilaporkan.

Manakala, pada 19 Julai 2021 yakni sehari sebelum menyambut Hari Raya Aidiladha, sebuah lagi kebakaran telah terjadi di kawasan kampung ini. Seramai 56 buah keluarga terpaksa tinggal dalam sehelai sepinggang apabila kediaman rumah mereka terbakar.